**Høringsnotat - Ny forskrift om utvidet påbud om nedsenking av garn og om fiske ved utløp av vassdrag med anadrome laksefisk (munningsfredningssoner) i Trøndelag**

Statsforvalteren i Trøndelag hører nå nye regler som regulerer;

* fiske i munninger av vassdrag med anadrom laksefisk (laks, sjøaure og sjørøye)
* nedsenking av garn ved fiske i sjøen

**Høringsfrist er satt til søndag 22. januar 2023.**

**Bakgrunn**

Fritidsfiske i sjøen reguleres hovedsakelig av Fiskeridirektoratet etter havressursloven[[1]](#footnote-1). Unntaket fra dette er fritidsfiske etter anadrome arter (laks og aure) som reguleres av Miljødirektoratet etter Laks- og innlandsfiskeloven (15.05.1992) og tilhørende forskrifter. Lover og forskrifter kan leses på lovdata.no[[2]](#footnote-2)

Miljødirektoratet regulerer fisket etter anadrome laksefisk både i sjøen (heretter kalt *sjølaksforskriften*) og i vassdragene (heretter kalt *fisketidsforskriften*). De fastsatte nye forskrifter for fiske etter laks, sjøaure og sjørøye i sjøen og i vassdragene i 2021. Da kom blant annet fredning av laksefisk i mars-mai i alle sjøområder i hele Trøndelag. Tidligere gjaldt dette bare for Sør-Trøndelag og Trondheimsfjorden i Nord-Trøndelag.

Myndigheten til å regulere fiske utenfor elvemunninger, i fisketrapper og til å bestemme ekstra nedsenking av garn i sjøen, ligger til Statsforvalteren i det enkelte fylket, jf. lakse- og innlandsfiskloven § 40 *Regulering av alt fiske:*

*Departementet kan forby eller gi regler om utøvelsen av alt fiske, herunder saltvannsfiske, ved utløpet av vassdrag, i saltvannsstrøm, i sund og mellom elv og vann der det går anadrome laksefisk. Reguleringen skal ikke overstige 2 km fra munningen når ikke særlige forhold gjør det påkrevet. Det regulerte området skal avmerkes tydelig for statskassens regning.*

Lovens forarbeider (Ot. prp. nr. 29, 1991-1992, del 3, kapittel VIII) sier blant annet følgende om bakgrunnen for bestemmelsen:

*Munningsfredninger har vært og er et meget viktig virkemiddel for å verne om fiskebestander, særlig anadrome laksefisk. For å verne fisken og sikre gytebestanden er det helt nødvendig å etablere fredningssoner utenfor elvemunninger i sjø og vassdrag. Det er etablert fredningssoner utenfor nesten alle større vassdrag med anadrome laksefisk. (...) Forbudssonen skal ikke settes større enn nødvendig, og kan tidsbegrenses.*

Miljødirektoratet har gitt Statsforvalterne i oppdrag å revidere fylkesvise forskrifter om fiske i munningsfredningsområder i henhold til retningslinjene[[3]](#footnote-3). Gjeldende forskrifter ble vedtatt for Nord-Trøndelag 07.08.1997 og for Sør- Trøndelag 30.03.2009.

Den nye forskriften skal gjelde for de kommende årene, og erstatter disse forskriftene:

[FOR-1997-08-07 nr 881: Forskrift om fredete soner ved utløp av lakse- og sjøaurevassdrag, Nord-Trøndelag](https://lovdata.no/forskrift/1997-08-07-881).

[FOR 2009-03-30 nr 372: Forskrift om fiske i fredningssoner i sjøen utenfor vassdrag som har oppgang av anadrome laksefisk, Sør-Trøndelag](https://lovdata.no/forskrift/2009-03-30-372)

Nord- og Sør-Trøndelag ble fra 1. januar 2018 sammenslått til ett fylke. Nå gjøres en harmonisering av reglene i Nord- og Sør-Trøndelag til én forskrift for Trøndelag. Det tas sikte på revidering av denne forskriften samtidig som Miljødirektoratet gjør hovedreguleringer av fiske etter anadrome arter i vassdrag og sjø (hvert 5-6. år). Det åpnes for at man kan gjøre endringer i forskriften i mellomår, men det vil kun være helt nødvendige endringer.

Bestandstilstand for laks og sjøaure i Norge tilsier at det er viktig med regulering av fisket. I en ny temarapport fra Vitenskapelig råd for lakseforvaltning (VRL) 2022[[4]](#footnote-4), kommer det frem at kun 25 % av vassdragene med sjøaure har god eller svært god tilstand, 37 % har moderat tilstand og 36 % har dårlig eller svært dårlig tilstand. Tilstanden for sjøaure var dårligst i Vestland og Møre og Romsdal, fulgt av Trøndelag og Rogaland.

Innsiget av villaks fra havet til Norge er halvert de siste 37 årene og i rapporten om status for norske laksebestander 2022 nr. 17 (VRL)[[5]](#footnote-5) er Midt-Norge (fra Stadt til Vesterålen) nå den regionen med dårligst utvikling på innsiget av villaks, med en nedgang på 41% (1989-2021). Smålaksinnsiget er mer enn halvert, mens det er mindre endring i innsiget av mellom- og storlaks. Både sjølaksefisket og elvefisket er redusert etter 1989, og sjølaksefisket er særlig lavt etter nye reguleringer fra 2021. I kontrast til andre regioner viser ikke antallet gytefisk noen klar økende trend i Midt-Norge. I VRL-rapport nr. 16-2021[[6]](#footnote-6), vurderes 32 % av laksebestandene i 78 vurderte vassdrag i Trøndelag til svært dårlig eller dårlig tilstand, og kun 8 % av laksebestandene til god eller svært god.

Bestandstilstanden tilsier at flere bestander trenger bedre beskyttelse i større deler av året. For å beskytte anadrom laksefisk er det avgjørende at områder som er spesielt viktige, eller hvor de er ekstra sårbare, har strenge regler for utøvelsen av fiske. Der vassdragene renner ut i sjøen blir det dannet brakkvann. Her er det ofte rike blandsoner og bløtbunnsområder med store mengder næringsdyr. Munningsområdene er viktig for anadrom laksefisk, og de brukes store deler av året. I munningsområdene oppholder laksefisk seg over lengre tid, og kan opptre i stimer i påvente av gode forhold for opp- eller nedvandring i vassdraget, eller for avlusing i brakkvatn. I disse områdene er fisken mer utsatt for beskatning, særlig i smale fjorder, sund og poller.

Nasjonale regler gir fredning av laksefisk i mars-mai i alle sjøområder i hele Trøndelag. Tidligere gjaldt dette bare for Sør-Trøndelag og Trondheimsfjorden i Nord-Trøndelag.

**Utfyllende forklaring til de enkelte paragrafene i ny forskrift**

**§ 1 Formål**

Hovedformålet med ny forskrift er å gi anadrome laksefisk nødvendig beskyttelse mot risiko for overbeskatning og bidra til god beskyttelse i viktige leveområder, som munningsområder, områder med tilført ferskvann i sjøen og i vandringssjiktet i sjøen.

**§ 2. Virkeområde**

Virkeområde skal forstås som hvilken aktivitet som reguleres, og hvilke områder og tema denne reguleringen gjelder. Forskriften gjelder fiske etter anadrome laksefisk og saltvannsfisk, krepsdyr og bløtdyr i områder angitt i §§ 3, 4, 5, 6 og 8. Både i lovtekst og i dette høringsnotatet inkluderer begrepet *saltvannsfisk* både saltvannsfisk, krepsdyr og bløtdyr. I tillegg blir det spesifisert at forskriften kommer i tillegg til nasjonale fiskeforskrifter (fisketid og redskap mv.)

**§ 3. Utvidet nedsenking av garnredskap ved fiske i sjøen utenfor munningsfredningssonene**

Når det gjelder § 3, gjelder dette hele kysten av Trøndelag, innenfor 200 nautiske mil (virkeområdet til laks- og innlandsfiskeloven). Denne regelen gjelder ikke inne i munningsfredningssonene, eller i 100-meterssonen, hvor egne regler gjelder. Etter dagens nasjonale bestemmelser for fritidsfiske skal garn med maskevidde 32 millimeter (fra knute til knute) eller større, senkes slik at hele fangstdelen står minst 3 meter under havoverflaten i perioden 1. mars til 30.september[[7]](#footnote-7). Statsforvalteren kan fastsette strengere bestemmelser i forskrift. I store deler av fylket har sjøauren dårlig status og flere laksebestander når ikke forvaltningsmålene. Ut ifra et helhetsbilde hvor for få laks og sjøaurer vender tilbake som kjønnsmodne individer, ønsker vi derfor å høre på nedsenkingpåbud for alle maskevidder, i tidsrommet 1. mars til 30. september i Trøndelag, med unntak for yrkesfiskere med registrerte fartøy. Dette har Statsforvalterne i [Møre og Romsdal](https://lovdata.no/dokument/LF/forskrift/2017-05-08-555) og [Nordland](https://lovdata.no/dokument/LTII/forskrift/2013-05-01-449) allerede innført.

Garn med maskevidder mindre enn 32 mm kan etter dagens bestemmelser brukes til fiske etter saltvannsfisk dersom aktsomhetskravet i Lakseloven oppfylles. Etter loven er det uaktsomhet når den som skal fiske etter saltvannsfisk, burde ha forstått at det var sannsynlig å fange anadrome laksefisk på stedet, gitt redskapets effekt, og tidspunktet for fiske. Ulik forståelse eller tolkninger av aktsomhetskravet hos den enkelte fritidsfisker har gitt store utfordringer for fiskere, oppsyn og påtalemyndighet. Meldinger fra oppsynet tyder på at ulovlig fiske etter laksefisk med finmaska flytegarn i fjorder og kystområder i fylket forekommer. Garn som er satt i annet formål kan fange aurer i mange årsklasser. Ifølge Statsforvalteren i Nordland har forsøksfiske i enkelte områder vist at bruken av finmaska flytegarn f.eks. etter sild, gir risiko for fangst av sjøaure.  For å unngå ulovlig beskatning av anadrom fisk, og for å få klare og entydige bestemmelser, hører vi på å innføre påbud om nedsenking også for garn med mindre maskevidde enn 32 mm i fritidsfisket. Et slikt forbud vil trolig redusere beskatningen av mange små og sårbare bestander av både laks og sjøaure.

Et krav om nedsenking av småmaska garn for fritidsfiskere kan få en viss betydning for fritids-garnfiske etter sild og makrell om sommeren og tidlig høst. Vanlige sildegarn selges imidlertid som bunngarn. Ut fra hvordan slike garn tradisjonelt har vært brukt i landsdelen, er vår vurdering at kravet om nedsenking kan føre til at en del må endre måten garnet settes på, men at det i liten grad vil være til hinder for garnfiske etter sild og makrell.

I tilknytning til dette er det naturlig å minne om at du er pliktig til å slippe anadrom laksefisk ut i sjøen igjen dersom du får slik fisk ved garnfiske, uavhengig av om den lever eller ikke[[8]](#footnote-8).

**§ 4 Fiske i 100-meterssonen**

I vassdrag som er oppført i vedlegg 1 eller 2 til fisketidsforskriften[[9]](#footnote-9) gjelder det spesielle regler fra grense elv/sjø og ut 100 meter i sjø. Denne finnes i § 4 om 100-meterssonen i sjølaksforskriften[[10]](#footnote-10). Forskrift om redskaper mv. ved laksefiske[[11]](#footnote-11), § 12, om avstand til vassdrag og annen faststående redskap, sier at det er forbudt å sette noen del av faststående redskap nærmere enn 100 m fra munningen av vassdrag som fører anadrome laksefisk.

Vi hører på strengere regler for 100-meterssonen enn i § 4 i nasjonal forskrift om fiske i sjøen. Høringsforslaget inneholder et generelt forbud mot fiske, med unntak av fiske med stang og håndsnøre fra land, så lenge det er åpent for fiske etter både laks og sjøaure i vassdragene til sonen. Dette betyr at dersom det bare er åpent fiske etter en art i vassdraget, vil det være stengt for alt fiske i 100-metersonen, også saltvannsfiske. Da Ilabekken ikke er med i fisketidsforskriften, har vi laget en egen bestemmelse om at det er forbudt med faststående redskaper i 100-meter sonen her.

**§ 5 Munningsfredningssoner**

I § 5 i forskriften er munningsfredningssonene opplistet i tabellform. Alle vassdrag som hadde en munningsfredningssone tidligere, med unntak av Skjellåa, videreføres. Her vil 100-meterssonen dekke omtrent det samme geografiske området som nåværende munningsfredningssone. For noen områder er grenser endret, f.eks. for å inkludere nabovassdrag i felles munningsfredningsområde. Utenfor en del vassdrag foreslås det å opprette nye soner. Årsaken til det er at anadrom laksefisk i de små vassdragene har blitt vektlagt vesentlig mer enn tidligere på grunn av bedre kunnskap om viktigheten av små vassdrag. Virkeområdet for de ulike munningsfredningssonene avgrenses av ytre grense for 100-meterssonen (100 meter fra grense elv/sjø) og de ytre grensene angitt i tabell 1 forskriften. Det er derfor viktig at det foreligger grense mellom elv og sjø i alle områder hvor vi har munningsfredningssoner. Forslag til fastsettelse av grense elv-sjø vil snart sendes på høring for flere av vassdragene i Trøndelag, som ikke har dette fra før eller hvor det foreslås endringer.

Munningsfredningssonen skal ha den utstrekning og plassering som er nødvendig for å ivareta formålet med sonen (jf. retningslinjene). Lengden på munningsfredningssonen er beregnet fra midtpunktet på linjen til grense elv og sjø, og ut til midtpunktet på grenselinjen til munningsfredningsområdet. Hvis området avgrenses av flere linjer, er den ytterste grensen brukt til å angi lengden. Der det er flere vassdrag som har felles munningsområde, er lengste avstand brukt. I enkelte områder kan denne virke lengre enn faktisk avstand dersom elva renner langt ut til en av sidene i munningsfredningssonen. Vi har valgt å vise avstanden til nærmeste 50-meter. Tallet for lengde skal gi en omtrentlig angivelse av utstrekningen av sonene. I retningslinjene står det at “utenfor vassdrag som munner ut i smale fjordområder, eller der det er trange sund, poller eller tidevannsstrømmer i nærheten av vassdraget, vil det som regel alltid være behov for munningsfredningssoner.” Vi har inkludert to områder som vi definerer som poller: Hafsfjordhopen og Rissabotn.

Stedsbeskrivelsene og koordinatene for fredningssonene er oppdatert for å tydeliggjøre bestemmelsene i ny forskrift. Grenser og soner framgår av kartinnsynet for munningsfredningssonene[[12]](#footnote-12).

Tabell 1 i forskriften gir en oversikt over munningsfredningssoner; med etablerte områder, noen med forslag til endrete grenser, og helt nye områder.

**§ 6 Fiske i munningsfredningssoner**

Disse fiskereglene er satt for å beskytte anadrome arter. Det er forsøkt å ta hensyn til fiske etter saltvannsfisk i størst mulig grad, da dette er en del av allmennhetens fiske i sjøen. Elvenære områder er biologisk produktive områder med vesentlig betydning for fisk. Tradisjonelt har disse områdene derfor også vært viktige for folks rekreasjon, og mulighet til å hente seg matfisk. Beskatning av saltvannsfisk her vil trolig også bidra til å redusere beitepresset på laksesmolt og sjøaure på tur ut fra vassdragene om våren. Streng regulering av annet fiske enn laksefiske i sonene er ikke ønskelig ut ifra en vurdering av forholdsmessighet, men regulering av saltvannsfiske kan i noen tilfeller være nødvendig for å beskytte laksefisk i tilstrekkelig grad.

*Status på bestanden styrer*

Vi har valgt å differensiere fiskereglene avhengig av bestandsstatusen i vassdragene. I de munningsområdene hvor vi åpner for fiske etter anadrom fisk, åpner vi også for et fiske fra båt i bevegelse (dorging) i den tida anadrome arter ikke er fredet i sjøen, det vil si mellom 1. juni og 28. februar. Dersom det er åpnet for fiske i vassdraget, men kun for laks er det ikke åpnet for dorging/ fangst av anadrom fisk i munningsområdet. Dersom vassdraget er stengt på grunn av manglende fangstrapportering, men har status moderat eller bedre, er det åpent for dorging og fiske etter laksefisk i perioden 1. juni til 28. februar, se tabell A. Vi har benyttet oss av VRL sine to kartinnsynsløsninger (oppdatert i 2022), Lakseregisteret, høringsnotatet til Miljødirektoratet om nye fiskeregler (2020)[[13]](#footnote-13), gjeldende forskrift for fiske etter anadrom laksefisk i vassdrag, samt tilgjengelig kunnskap og skjønnsvurdering.

*Fiskeregler for stang og håndsnøre*

Fiske etter saltvannsfisk med stang og håndsnøre fra land, is og båt som ikke er i bevegelse, er tillatt hele året, unntatt i Nidelvas indre sone (sone 1). I Nidelva er alt fiske forbudt i den indre sonen hele året. Dette begrunnes med den spesielle utformingen, som relativt grunn kanal gjennom byen i forlengelsen av elva (grense elv-sjø ved Royal Garden). Denne gir høy tilgjengelighet og interesse for fiske hele året, i et område hvor sjøauren er vist å oppholde seg store deler av livet[[14]](#footnote-14). Da sjøauren i Nidelva er svært påvirket av effektkjøring av kraftverkene ved Leirfossen, fysiske inngrep og forurensninger, er det nødvendig å skjerme arten i dette viktige leveområdet. Det vurderes som svært vanskelig å åpne for et fiske etter saltvannsfisk, som ikke beskatter laksefisk.

Fiske med stang og håndsnøre fra båt i bevegelse er bare tillatt i de soner og til de tider det er fiske etter både laks og sjøaure i vassdraget/vassdragene. Åpne munningsfredningssoner framgår av tabell 2 i forskriften.

*Garn, line, ruser og teiner*

Fiske etter saltvannsfisk som beskatter laksefisk tillates ikke. Avhengig av blant annet topografi vil det variere hvor laksefisk vandrer. I perioden 1. mars til 30. september når det er mest vandringsaktivitet foreslår vi å forby garn i munningsfredningssonene. I perioden 1. oktober til 28. februar hører vi derfor på å åpne for å sette garn, dersom hele fangstdelen settes 5 meter under overflaten til enhver tid. For å ivareta et tradisjonelt sildefiske åpner vi for et forsiktig garnfiske i perioden 1. til 30. september for sildegarn som senkes ned til minimum 5 meter.

Bunnsatte liner, teiner og ruser uten ledegarn senkes med hele fangstdelen(e) ned til minimum 5 meter til enhver tid, hele året. Det foreslås å oppheve gjeldende forbud i tidligere Sør-Trøndelag, om bruk av teiner og ruser uten ledegarn i den hensikt å fange krabbe/krepsdyr, fordi en slik fangst i mindre grad vurderes å komme i konflikt med behovet for beskyttelse av laksefisk, og fordi dette er et fiske som er viktig både som rekreasjon, og til en viss grad som næring. Krabbeteiner og bunnsatte liner, kan settes 100 meter eller mer utenfor grense elv-sjø.

Fanges laksefisk med redskap som er ulovlig for slik fisk eller utenfor lovlig fisketid for denne, er det plikt til skånsomt å sette fisken ut igjen (lakseloven §47). Ålefisket er forbudt[[15]](#footnote-15), og det forutsettes at fiskere innretter fisket slik at ål ikke fanges.

Å harmonisering garnreglene mellom gamle Nord- og Sør-Trøndelag har vært krevende. Til grunn for forslaget ligger oppdatert kunnskap om de anadrome bestandene og våre vurderinger av denne kunnskapen innenfor rammene av retningslinjene fra Miljødirektoratet. I gamle Nord-Trøndelag er det i gjeldende forskrift krav om nedsenking til 10 meter i perioden 15. april til 30. september, når det gjelder garn og ruser. I gamle Sør-Trøndelag er det i gjeldende forskrift forbudt med garn og ruser hele året i munningsfredningssonene. Ettersom bestandene har gått ned, laks er på rødlista og sjøaurebestandene er vesentlig redusert i Trøndelag, er strenge regler nødvendig. Med dette forslaget er det forsøkt å ta hensyn til allmennhetens fritidsfiske i sjøen, samtidig som det er gjort nødvendige grep for å unngå overbeskatning. For å ivareta interessen for sildefiske, foreslås det å åpne for sildefiske med sildegarn en måned tidligere enn åpningen for garn med større maskevidde. Ellers kan sild fiskes med stang og håndsnøre til enhver tid.

*Skjerming av anadrome arter*

I begge de forskriftene som nå erstattes er det åpning for “yrkesfiske etter sild, brisling og makrell med nøter på minst 151 m lengde og 15 m dybde, fiske med snurrevad og reketrål”. Det vil høres på at det ikke åpnes for et slikt fiske i munningsfredningssonen nå.

Per i dag foreligger det ingen fastsatte kvoter på brislingfiske i Trondheimsfjorden, selv om det ligger råd på dette fra Havforskningsinstituttet (HI). Brislingfisket i Trondheimsfjorden har tidligere ikke vært regulert med kvoter. I forskrift om endring i forskrift om regulering av fisket etter brisling i 2022-2023[[16]](#footnote-16), som kom nå i september, er det midlertidig forbud mot fiske av brisling i Trondheimsfjorden. Brislingen er en viktig næringskilde for anadrom fisk i blandsonen[[17]](#footnote-17). Tilstedeværelse av marin byttefisk i elveosen på våren betyr også tilstedeværelse av anadrom fisk. Et fiske på marin byttefisk med not vil gi risiko for bifangst av anadrom fisk. Det er sprikende resultater når det gjelder bifangst av anadrom fisk i brislingfisket, men ut ifra at munningsområdene er viktige områder for anadrom fisk kan man anta at bifangsten er større desto nærmere man kommer elvemunningen.

Det er forbud mot fiske etter laksefisk med faststående redskaper (kilenot) i munningsfredningssoner hele året, dette opprettholdes i det nye forslaget.

*Kompensasjon for bortfall av andre ledd i § 2*

Miljødirektoratet har fjernet andre ledd i § 2 i Forskrift om fisketider for fiske etter anadrome laksefisk i sjøen; “*i munningssoner (fredningssoner) som er fastsatt med hjemmel i lov om laksefisk og innlandsfisk § 40 på strekningen fra og med Rogaland til og med Sør-Trøndelag, samt i Trondheimsfjorden i Nord-Trøndelag, følger fisketiden for fiske etter anadrome laksefisk fra land og båt bestemmelsene for sjøaure i det aktuelle vassdraget. I munningssoner som omfatter flere vassdrag følger fisketiden bestemmelsene for sjøaure i det strengest regulerte vassdraget*”

Denne regelen har virket slik at det har vært forbud mot å fiske anadrom fisk i munningsfredningssonene der hvor det ikke har vært fiske etter sjøaure i vassdrag til Trondheimsfjorden.

Miljødirektoratet sendte ut høring på revidering av fisketidsforskrifter for vassdrag og sjø i 2019. I dette høringsnotatet ble Statsforvalterne, da Fylkesmennene, bedt om å vurdere behovet for å kompensere bortfallet av denne regelen. På grunn av tilstanden for villaks og sjøaure i Trøndelag har vi valgt å kompensere for bortfallet i den nye forskriften. Fortsatt foreslås det forbud mot å fiske anadrom fisk i de munningsfredningssonene vi har kunnskap om at det finnes sårbare anadrome bestander. Tilstandsvurdering av laks og sjøaurebestander fins i innsynsløsningene[[18]](#footnote-18) [[19]](#footnote-19)til VRL. I tabell A vises alle munningsfredningsområder med fargekoder for bestandsstatus.

**Tabell A**. Oversikt over alle foreslåtte munningsfredningsområder, kommunevis, med fargekoder og forklaring til bestandsstatus.

|  |  |  |  |  |
| --- | --- | --- | --- | --- |
| Kommune  | Vassdrag og vassdragsnummer  | Åpent for fiske etter anadrom laksefisk og fiske fra båt i bevegelse  | Sonestatus.  | Status på bestand (dårligste status styrer)   |
| Flatanger  | Sitterelva 137.72Z  | Ja  | Ny sone  | Moderat tilstand på aure  |
| Flatanger  | Skjellåa 137.4Z  | Nei  | Fjernes, 100 m-sonen dekker tilsvarende areal som før  | Moderat tilstand på aure  |
| Flatanger  | Storelva (jøssund) og Austerelva 137.5Z og 137.521Z  | Nei  | Etablert sone | Dårlig tilstand på aure i Austerelva  |
| Frøya  | Flatvalvassdraget 118.13Z  | Ja  | Ny sone  | Moderat tilstand på aure  |
| Frøya  | Madsvågvassdraget 118.11Z  | Ja  | Ny sone  | Moderat tilstand på aure  |
| Frøya  | Skardvågsvassdraget 118.1Z  | Ja  | Ny sone  | Moderat tilstand på aure  |
| Frøya  | Skarpnesvassdraget 118.14Z  | Nei  | Ny sone.  | Dårlig tilstand på aure  |
| Frøya  | Tungvågvassdraget 118.2Z  | Nei  | Ny sone.  | Dårlig tilstand på aure  |
| Heim  | Berdalselva 119.33Z  | Nei  | Ny sone.  | Dårlig tilstand på aure  |
| Heim  | Fjelna 113.A0  | Nei  | Etablert sone.  | Dårlig tilstand på aure  |
| Heim  | Hollaelva 119.3A0  | Nei  | Ny sone.  | Dårlig tilstand på aure  |
| Heim  | Røsta 116.A0 Belsvikelva 116.8Z  | Nei  | Etablert sone, endret grense.  | Svært dårlig Belsvikelva, aure  |
| Heim  | Storelva, Dalaelva og Sandåa 113.42Z, 113.422Z og 113.4A  | Nei  | Etablert sone.  | Dårlig tilstand på aure i Dalaelva.  |
| Heim  | Søa og Haugelva 119.1A og 119.11Z  | Nei  | Etablert sone.  | Dårlig tilstand på aure  |
| Heim  | Veneelva 119.411A  | Nei  | Ny sone.  | Dårlig tilstand på aure  |
| Hitra  | Grytelvvassdraget 117.4Z  | Ja  | Etablert sone  | Moderat tilstand på aure  |
| Hitra  | Kvernvassdraget 117.23Z  | Ja  | Etablert sone  | Moderat tilstand på aure   |
| Hitra  | Lakselva 117.1A  | Nei  | Etablert sone.  | Dårlig tilstand på aure  |
| Hitra  | Sagelva 117.3A  | Ja  | Etablert sone  | Moderat tilstand på aure  |
| Hitra  | Straumsvassdraget 117.42Z  | Ja  | Etablert sone  | (Daleelva) Moderat tilstand på aure  |
| Høylandet  | Kongsmoelva 142.3A0 og Nordfolda 142.3AZ  | Ja  | Etablert sone  | Moderat tilstand på aure i Kongsmoelva, moderat tilstand på laks i Nordfolda  |
| Inderøy  | Mossa og Slira  131.1A  | Nei  | Etablert sone, endret grense.  | Dårlig tilstand på laks.  |
| Indre Fosen  | Hasselvassdraget 132.2A0  | Ja  | Etablert sone, endret grense  |   |
| Indre Fosen  | Nordelva 133.3Z  | Nei  | Etablert sone.  | Stengt for fiske etter anadrom fisk/ dorging i munningsfredningssonen ettersom det ikke er åpnet for fiske etter sjøaure i vassdraget på grunn av bestandshensyn.  |
| Indre Fosen  | Osaelva 133.2A  | Nei  | Etablert sone  | Etablert sone. Stengt for fiske etter anadrom fisk/ dorging i munningsfredningssonen ettersom det ikke er åpnet for fiske etter sjøaure i vassdraget på grunn av bestandshensyn.  |
| Indre Fosen  | Skauga 132.A1  | Nei  | Etablert sone, endret grense  | Etablert sone vi hører på endret grense for å inkludere Flyta i Botn. Dårlig tilstand på aure i vassdraget.  |
| Indre Fosen  | Tangstadelva 130.32Z  | Ja  | Etablert sone  | Etablert sone.   |
| Leka  | Midtgutvikelva 143.94Z  | Nei  | Ny sone  | Ny sone. Dårlig status på aure i vassdraget.  |
| Levanger  | Hopla 125.4Z  | Nei  | Ny sone  | Ny sone. Dårlig status på aure i vassdraget.  |
| Levanger  | Hotranelva 126.4Z  | Nei  | Ny sone  | Ny sone. Dårlig status for aure i vassdraget.  |
| Levanger  | Levangerelva - Eidsbotn 126.6A0  | Nei  | Etablert sone, endret grenser  | Etablert sone vi hører på endret grense. Svært dårlig status på laks i vassdraget. Skjeteen fungerer dårlig som grense. Det er fortsatt svært smalt på oversiden av brua. Opplysninger om at det blir tatt mye sjøaure der.   |
| Levanger  | Verdalsvassdraget og Rinnelva 127.A0 og 126.7Z  | Nei.   | Etablert sone, endret grenser  | Etablert sone vi hører på endret grense. Ønsker å få inn Rinnelva i munningsfredningsområdet. Dårlig status på aure i Verdalselva.  |
| Malvik  | Homla 123.4A0  | Nei  | Etablert sone  | Svært dårlig status på laks og aure i vassdraget.  |
| Namsos  | Aursunda og Bogna 138.5A og 138.6A0  | Ja  | Etablert sone  | Bogna har moderat tilstand på aure  |
| Namsos  | Namsen 139.A20  | Ja  | Etablert sone  | Moderat tilstand på aure  |
| Namsos  | Oksdøla 138.3B  | Nei  | Etablert sone, endret grenser  | Svært dårlig status på laks  |
| Namsos  | Salvassdraget (inkl. Moelva og Sagelva) 140.Z  | Ja  | Etablert sone  | Moderat tilstand på aure i Sagelva  |
| Namsos  | Årgårdsvassdraget 138.A1  | Nei  | Etablert sone, endret grense  | Svært dårlig status på laks i Ferga  |
| Nærøysund  | Hasfjordvassdraget 143.41Z  | Ja  | Ny sone  | Moderat tilstand på aure  |
| Nærøysund  | Horvelva 143.532Z  | Nei  | Etablert sone.  | Dårlig status på laks og aure   |
| Nærøysund  | Kvistelva 141.4Z  | Ja  | Etablert sone. Endret grense  | Dårlig tilstand på aure  |
| Nærøysund  | Storelva 143.7Z  | Nei  | Etablert sone Endret grense  | Dårlig Manglende funksjonalitet i fisketrapp  |
| Nærøysund  | Storvea 143.14Z  | Nei  | Ny sone  | Dårlig status på aure   |
| Orkland  | Orkla og Skjenaldelva 121.A111 og 121.1A1  | Nei  | Etablert sone.  | Dårlig status på aure i vassdraget.  |
| Orkland  | Slørdalselva 119.61A   | Ja  | Etablert sone.   | Moderat tilstand på aure  |
| Orkland  | Snilldalselva og Aunelva 119.42A og 119.420  | Nei  | Etablert sone.  | Dårlig status på aure i Snilldalselva.  |
| Orkland  | Tannvikelva 119.5Z  | Nei  | Ny sone.  | Dårlig status på aure..  |
| Orkland  | Åstelva 119.6A  | ja  | Etablert sone.   | Moderast tilstand på aure  |
| Osen  | Steinsdalselva og Seterbekken 137.2A1 og 137.221Z  | Nei  | Etablert sone, endret grense.  | Stengt for fiske etter anadrom fisk/ dorging da det er stengt i vassdraget for fiske etter aure på grunn av bestandshensyn.  |
| Skaun  | Børselva 122.1A  | Nei  | Etablert sone.  | Dårlig status på aure i vassdraget.  |
| Skaun  | Gaula og Vigda 122.A210 og 122.2A2  | Nei  | Etablert sone.  | Dårlig status på aure i vassdragene?  |
| Steinkjer  | Moldelva 129.2Z  | Nei  | Etablert sone endret grense.  | Stengt for fiske etter anadrom fisk/ dorging ettersom det er stengt i vassdraget for fiske etter aure på grunn av bestandshensyn.  |
| Steinkjer  | Steinkjerelva og Figga 128.A1 og 128.3A21  | Nei  | Etablert sone.  | Stengt for fiske etter anadrom fisk / dorging på grunn av bestandsstatus på laks og aure i Ogna. Dårlig status på aure i Figga.  |
| Stjørdal/ Malvik  | Stjørdalselva 124.A12  | Nei  | Etablert sone  | Etablert sone. Svært dårlig status på aure i Gråelva. Ikke åpnet for fiske etter sjøaure i Stjørdalsvassdraget på grunn av bestandshensyn.  |
| Trondheim  | Nidelva og Ilabekken  123.Z og 123.1X1  | Nei  | Etablert sone, endrete grenser. Sone 2 er ny (sone 1 gjelder bare Nidelva).  | Dårlig tilstand på aure i vassdragene.  |
| Ørland  | Bottengårdselva 134.2Z  | Nei  | Ny sone.  | Dårlig status på aure i vassdraget.  |
| Ørland  | Oldelva 135.1A0  | Nei  | Etablert sone.  | Dårlig status på aure i vassdraget.  |
| Ørland  | Teksdalselva 134.A  | Nei  | Etablert sone.  | Stengt for fiske etter anadrom fisk/ dorging ettersom det er stengt i vassdraget for fiske etter aure på grunn av bestandshensyn.  |
| Åfjord  | Imselva og Grytelvvassdraget 135.42Z og 135.43Z  | Ja  | Ny sone.  |  Moderat tilstand på aure  |
| Åfjord  | Mørrielva 135.31Z  | Ja  | Ny sone   | Moderat tilstand på aure  |
| Åfjord  | Stordalselva, Norddalselva og Hubekken 135.Z og 135.41  | Ja  | Etablert sone endret grense.   | Moderat tilstand på aure i Norddalselva  |
| Åfjord  | Straumsvassdraget (Roan) og Einarsdalselva 136.52Z og 136.51Z  | Ja  | Etablert sone.   | Moderat tilstand på aure i Einardalselva  |
| Åfjord  | Sunnskjørvassdraget 136.2A  | Nei  | Ny sone.  | Dårlig tilstand på laks i vassdraget.  |
|   |    |    |   |   |

**§ 7 Stans i fiske**

Retningslinjene[[20]](#footnote-20) sier at forskriften bør ha en bestemmelse om at Statsforvalteren kan stanse alt fisket i 100-meterssonen og munningsfredningssoner med øyeblikkelig virkning, dersom det er en ekstraordinær situasjon med risiko for overbeskatning av anadrom laksefisk. Et eksempel på dette er at lav vannføring i et vassdrag gjør at anadrome laksefisk blir gående ved utløpet over lengre tid, og ikke kommer seg opp i vassdraget. Det kan også være aktuelt å stanse fiske, f.eks. dorgefiske, i munningsfredningssonen dersom elveeierlag stenger fisket i vassdraget som en oppfølging av midtsesongevaluering med forhåndsavtalte tiltak. Stans i fisket fastsettes i forskrifts form, med hjemmel i lakse- og innlandsfiskloven § 40, og kan gjøres uten forutgående høring, jf. forvaltningsloven § 37 fjerde ledd.

**§ 8. Dispensasjoner**

Det innføres dispensasjonshjemmel i forskriften (jf. retningslinjene). Statsforvalteren kan, etter søknad, gjøre unntak fra [§§ 3, 4, 6, 7 og 8] i enkelttilfeller dersom særskilte forhold tilsier det, og dette antas å ikke ville ha nevneverdig negativ innvirkning på bestander av laks, sjøaure og sjørøye. En slik dispensasjon vil være enkeltvedtak rettet mot en eller flere bestemte enkeltpersoner.

**§ 9. Håndheving og sanksjoner**

Overtredelse av forskriften, eller vedtak fattet i medhold av forskriften, håndheves og sanksjoneres etter lakse- og innlandsfiskloven §§ 47, 47a, 48a, og 49.

**§ 10. Ikrafttreden**

Forskriften trer i kraft 1. juni 2023. Fra samme tid oppheves:

[FOR-1997-08-07 nr 881: Forskrift om fredete soner ved utløp av lakse- og sjøaurevassdrag, Nord-Trøndelag](https://lovdata.no/forskrift/1997-08-07-881).

[FOR 2009-03-30 nr 372: Forskrift om fiske i fredningssoner i sjøen utenfor vassdrag som har oppgang av anadrome laksefisk, Sør-Trøndelag](https://lovdata.no/forskrift/2009-03-30-372)

*Merking*

Når det gjelder merking av munningsfredningssoner er dette beskrevet i Lakseloven[[21]](#footnote-21). Statsforvalter har ansvar for at det skal være tydelig hvor grensene for munningsfredningssonene går og vil melde inn behov for skilt og midler til arbeid knyttet til dette inn til Miljødirektoratet. Yttergrensene til munningsfredningssonene vil bli merket. Inntil dette kommer på plass anser vi beskrivelsen i forskriften, med GPS-punkt og det digitale kartinnsynet som ligger i høringsnotatet, som tilstrekkelig.

1. [Lov om forvaltning av viltlevande marine ressursar](https://lovdata.no/dokument/NL/lov/2008-06-06-37) [↑](#footnote-ref-1)
2. Rettslig informasjon [Lovdata](https://lovdata.no/) [↑](#footnote-ref-2)
3. Miljødirektoratet rapport M-2104 (2021) [Retningslinjer for regulering av fiske ved utløp av vassdrag med anadrome laksefisk](https://www.miljodirektoratet.no/publikasjoner/2021/september-2021/retningslinjer-for-regulering-av--fiske-ved-utlopet-av-vassdrag--med-anadrome-laksefisk/) [↑](#footnote-ref-3)
4. VRL temarapport nr 9 [Klassifisering av tilstanden til sjøørret i 1279 vassdrag](https://brage.nina.no/nina-xmlui/handle/11250/2988348) [↑](#footnote-ref-4)
5. VRL rapport nr 17 [Status for norske laksebestander i 2022](https://brage.nina.no/nina-xmlui/handle/11250/3017420) [↑](#footnote-ref-5)
6. VRL-rapport nr 16 [Status for norske laksebestander i 2021](https://brage.nina.no/nina-xmlui/handle/11250/2830680) [↑](#footnote-ref-6)
7. Forskrift om nedsenking av garnredskap - [Nedsenkingsforskriften](https://lovdata.no/forskrift/2003-06-20-737) [↑](#footnote-ref-7)
8. § 47 i [Lakseloven](https://lovdata.no/dokument/NL/lov/1992-05-15-47) [↑](#footnote-ref-8)
9. Forskrift om fiske etter anadrome laksefisk i vassdrag - [Fisketidsforskriften](https://lovdata.no/forskrift/2021-03-15-798) [↑](#footnote-ref-9)
10. Forskrift om fiske etter anadrome laksefisk i sjøen – [Sjølaksforskriften](https://lovdata.no/forskrift/2021-03-15-797) 7 [↑](#footnote-ref-10)
11. [Forskrift om oppgaveplikt og om redskaper som er tillatt benyttet ved fiske etter anadrome laksefisk](https://lovdata.no/forskrift/2003-02-25-256) [↑](#footnote-ref-11)
12. [Kartinnsyn for munningsfredningssoner](file:///C%3A%5CUsers%5Cfmtlsih%5CAppData%5CLocal%5CMicrosoft%5CWindows%5CINetCache%5CContent.Outlook%5CEM0VK6QZ%5C%20https%5Ckart.gislink.no%5Cportal%5Capps%5Copsdashboard%5Cindex.html#/6695efa3f36444fea4f820f2b969acea) [↑](#footnote-ref-12)
13. [Høringsnotatet til Miljødirektoratet om nye fiskeregler (2020)](https://www.miljodirektoratet.no/hoeringer/2020/juni-2020/nye-forskrifter-om-fiske-etter-anadrome-laksefisk-i-sjo-og-vassdrag/) [↑](#footnote-ref-13)
14. [NTNU Vitenskapsmuseet Sjøørretens hemmelige liv](https://www.ntnu.no/museum/sjoorretens-liv) [↑](#footnote-ref-14)
15. [Forskrift om fangst av ål](https://lovdata.no/forskrift/2011-12-20-1463) [↑](#footnote-ref-15)
16. [Forskrift om regulering av fiske etter brisling 2022-2023](https://lovdata.no/forskrift/2022-08-25-1492) [↑](#footnote-ref-16)
17. [Davidsen, J.G. et.al. 2017](https://www.int-res.com/abstracts/ab/v26/p217-227/) [↑](#footnote-ref-17)
18. [Innsynsløsning sjøaurebestander VRL](https://nina.maps.arcgis.com/apps/instant/basic/index.html?appid=376b94218a0f4d0b967dbc620b89313a) [↑](#footnote-ref-18)
19. [Innsynsløsning laksebestander VRL](https://www.vitenskapsradet.no/VurderingAvEnkeltbestander/#/map) [↑](#footnote-ref-19)
20. Miljødirektoratet rapport M-2104 (2021) [Retningslinjer for regulering av fiske ved utløp av vassdrag med anadrome laksefisk](https://www.miljodirektoratet.no/publikasjoner/2021/september-2021/retningslinjer-for-regulering-av--fiske-ved-utlopet-av-vassdrag--med-anadrome-laksefisk/) [↑](#footnote-ref-20)
21. [§ 40 i Lakseloven](https://lovdata.no/dokument/NL/lov/1992-05-15-47) [↑](#footnote-ref-21)